บลจ.ทหารไทยเฮ!กองโกลด์สิงคโปร์7เดือนกำไร40%
บลจ.ทหารไทย เพิ่มทุนกองทุนเปิดทหารไทย โกลด์ สิงคโปร์ อีกพันล้าน เป็น 3,000 ล้านบาท หลังกระแสตอบรับทองแน่น เผย 7 เดือนกำไร 40%
8 ก.ย. 2554

บลจ.ทหารไทย เพิ่มทุนกองทุนเปิดทหารไทย โกลด์ สิงคโปร์ อีกพันล้าน เป็น 3,000 ล้านบาท หลังกระแสตอบรับทองแน่น เผย 7 เดือนกำไร 40% 
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่า บริษัทได้จดทะเบียนเพิ่มทุนกองทุนเปิดทหารไทย โกลด์ สิงคโปร์ อีกจำนวน 1,000 ล้านบาท รวมเป็นเงินทุนโครงการ 3,000 ล้านบาท เมื่อวันที่ 5 ก.ย.ที่ผ่านมา เพื่อตอบรับกระแสของนักลงทุนที่ต้องการแสวงหาทางเลือกใหม่ในการลงทุน ทำให้มูลค่าสินทรัพย์สุทธิภายใต้การจัดการเพิ่มสูงขึ้นต่อเนื่อง
ณ วันที่ 5 ก.ย. 2554 มูลค่าสินทรัพย์สุทธิของกองทุนเพิ่มขึ้นเป็น 1,825.27 ล้านบาท และมูลค่าหน่วยลงทุนอยู่ที่ 13.9772 บาท หรือเติบโตเกือบ 40% ในระยะเวลา 7 เดือน นับแต่จัดตั้งกองทุนในวันที่ 7 ก.พ. 2554 
ทั้งนี้ กองทุนเปิดทหารไทย โกลด์ สิงคโปร์ ลงทุนในกองทุน SPDR Gold Trust ซึ่งเป็นกองทุนหลักประเภท ETF ที่มีวัตถุประสงค์เพื่อสร้างผลตอบแทนจากการลงทุนให้ใกล้เคียงกับการลงทุนในทองคำให้มากที่สุด 
“กระแสตอบรับอย่างดีของกองทุน ส่วนหนึ่งเป็นผลจากการปรับตัวเพิ่มขึ้นของราคาทองคำในตลาดโลก ซึ่งในปีนี้ปรับตัวขึ้นกว่า 30% จากหลายปัจจัยหนุนทั้งความกังวลเศรษฐกิจสหรัฐ การถูกปรับลดอันดับเครดิตของกลุ่มยุโรป รวมถึงการใช้ทองคำเพื่อการบริหารทุนสำรองเพื่อการกระจายความเสี่ยงจากการอ่อนค่าของเงินเหรียญสหรัฐ หรือการใช้ทองคำในอุตสาหกรรมเครื่องประดับ” นายสมจินต์ กล่าว
นอกจากนี้ กองทุนดังกล่าวช่วยอำนวยความสะดวกการใช้ราคาซื้อขายจากตลาดหลักทรัพย์สิงคโปร์ ซึ่งทำให้ผู้ลงทุนทราบราคาหน่วยลงทุนได้รวดเร็วขึ้น เพราะเป็นช่วงเวลา (Time Zone) เดียวกับประเทศไทย และมีการป้องกันความเสี่ยงในอัตราแลกเปลี่ยนเงินตราต่างประเทศตามดุลพินิจของผู้จัดการกองทุน ซึ่งจะมีความเหมาะสมสำหรับการคาดการณ์ว่าเงินเหรียญสหรัฐอยู่ในทิศทางของการอ่อนค่าในอนาคต 
สำหรับกองทุนเปิดทหารไทย โกลด์ ฟันด์ ซึ่งเป็นกองทุนทองคำแห่งแรกในประเทศไทย ตั้งเมื่อปี 2548 โดยมีนโยบายที่มุ่งลงทุนในกองทุนหลักเดียวกัน แต่จดทะเบียนซื้อขายในตลาดหลักทรัพย์นิวยอร์ก ณ วันที่ 5 ก.ย. 2554 มูลค่าสินทรัพย์สุทธิ 1,672.38 ล้านบาท และมูลค่าหน่วยลงทุนอยู่ที่ 25.5919 บาทต่อหน่วย